text: Vil se på Ankestyrelses afgørelse
  11 april 2013 kl. 17.50
  Regeringen vil se nærmere på afgørelsen i Ankestyrelsen om, at oplysninger, der indhentet med skjult kamera kan bruges i afgørelsen af borgeres sager.
  - Jeg vil love at undersøge sagen nærmere, siger Karina Lorenzen (SF) til TV SYD. Det lyder ikke rigtigt. Så må vi se, om der skal skrides ind mod forsikringsselskaberne - eller om det er loven, der skal laves om.
  Ankestyrelsen har afgjort, at myndighederne godt må bruge oplysninger, selv om de er indhentet på ulovlig vis. F.eks. med skjult kamera.
  Karina Lorenzen opfordrer specialarbejder Michael Schlie til at gå videre med sagen. Det er han dog ikke helt sikker på, at han orker.
  Han mener stadig, at de videobilleder, som forsikringsselskabets detektiv har lavet, er øjebliksbilleder - fra gode dage.
  Michael Schlie blev i 2007 offer for en arbejdsulykke. Han fik en port på 250 kilo i hovedet.
  Arbejdsskadestyrelsen tilkendte ham en million-erstatning, men forsikringsselskabet Topdanmark nægtede at udbetale pengene.
  